Kemm tolqotni l-parabbola tal-Ħanin Samaritan! Mhux biss, le, għax "wasal ħdejh, rah u tħassru, resaq lejh, dewwielu l-ġrieħi biż-żejt u l-inbid u rabathomlu" (Lq 10:33-34), imma wkoll għax "tellgħu fuq il-bhima tiegħu, wasslu f'lukanda u ħa ħsiebu," (Lq:34). Din il-biċċa tal-lukanda lili minn dejjem interessatni. Forsi għax għandi ammirazzjoni kbira lejn min jaħdem fl-industrija tal-ospitalità. Mhux faċli li żżomm lill-ospiti li jkollok fil-lukanda ferħanin. Ġieli jiġrilek li, tagħmel kemm tagħmel, qisek qatt ma tista' tissodisfa l-aspettazzjonijiet tagħhom. Ajma! L-aktar jekk ikunu qnieżaħ! Il-Mulej jilliberana minnhom! Imma anke jekk ikunu qnieżaħ trid tara kif tagħmel ħa taqdihom. Huma x'inhuma ospiti! Jeżisti kummentarju interessanti ta' Santu Wistin li jfisser tant tajjeb x'inhi din l-imbierka lukanda. Dan il-kumment jagħmel sens kbir, l-aktar fil-kuntest tas-Sena tal-Ħniena li bħalissa qegħdin ngħixu. Dan il-kumment ifakkarna f'tant prietki li dan il-qaddis għamel u li huma miżgħuda b'passaġġi li jippreżentawlna b'mod mill-aktar ħaj l-imħabba mimlija ħniena u fejqan għall-midinbin tal-Mulej. Fi prietka minnhom, dik numru 131, Wistin jieħu l-parabbola tal-Ħanin Samaritan bħala tixbiha tal-imħabba qaddisa u li tfejjaq ta' Alla għall-erwieħ dgħajfa u midinba. Mela għalija u għalik sieħbi! "Dawn huma nies li huma ingrati lejn il-grazzja. Li jirreferu ħafna għan-natura fqira u miġruħa tagħna. Hija verità li l-bniedem, meta ġie maħluq, ingħata qawwa kbira għar-rieda, imma, meta dineb, tilifha u waqa' fil-mewt. Il-ħallelin ħallewh fit-triq nofsu mejjet. Samaritan li kien għaddej refgħu għal fuq il-bhima tat-tagħbija tiegħu. Għadu għaddej bil-kura...Intom se titfakkru, għeżież, min kien ir-raġel nofsu mejjet u midrub mill-ħallelin fit-triq. Kemm ġie mfarraġ. Irċieva ż-żejt u l-inbid fuq il-ġrieħi tiegħu. Huwa veru li dnubietu ġew diġà maħfura. Madankollu, il-marda tiegħu hija mfejqa fil-lukanda. Il-lukanda, jekk tistgħu tagħrfuha, hija l-Knisja. Meta qegħdin fil-lukanda ejjew noqogħdu għall-kura. Ejjew ma niftaħrux li aħna b'saħħitna meta aħna dgħajfa.Għidu lil ruħkom: int għadek f'din il-ħajja. Il-ġisem għadu dgħajjef. Anke jekk wara maħfra kompleta (fil-magħmudija) intom ġejtu mmexxija biex titolbu bħala rimedju. Intom għadkom tgħidu, sakemm il-marda tagħkom tkun imfejqa, 'Aħfrilna dnubietna'," (Prietka 131.6.6). Mela l-lukanda hija l-Knisja! Dik il-Knisja li spiss nikkritikaw, jew għax tiddiżappuntana inkella għax, ta' bnedmin li aħna, ma nagħrfux sewwa min hi. U x'inhi? Il-Knisja hija divina minħabba li ġiet imwaqqfa minn Ġesù Kristu, imma hija wkoll umana. Ġesù, il-perfett, m'għażilx anġli biex jissuktaw il-missjoni tiegħu fuq din l-art, għażel nies bħala rgħajja tagħha li huma tad-demm u l-laħam. Bħali u bħalek. Dan il-fatt mhux talli m'għandux jaqtgħalna qalbna. Anzi! Għandu jagħmlilna kuraġġ kbir! Mela hu, biex tassew jifhimna, mhux l-istess triq ħa? Dik li jsir bniedem bħalna? Ħadd minna ma jista' jġib skuża li l-Mulej ma jistax jifhimna. Din l-akkuża ma għandiex bażi. Hemm arah! Sar bniedem bħalna f'kollox minbarra fid-dnub. Ħa jerfagħna 'l fuq! Ħa joħodna ħdejh! Ħa jdaħħalna f'ħajtu minn din id-dinja stess! L-istess għadu jaqdina f'nies bħalna – midinbin, imma nies li, għalkemm midinbin, xorta qed jagħtuh ħajjithom. Għidli ftit dan hux kuraġġ, eh! Għax il-Mulej mhux bħali u bħalek, li naqtgħu qalbna u nċedu l-armi. Jibqa' jara kif minn kollox ħa joħroġ il-ġid. Mela meta tiltaqa' mal-morda fir-ruħ, midinbin bħali u bħalek, u morda f'ruħhom, bħali u bħalek, tinkwetax. Ħudhom sal-Knisja. Irranġalhom appuntament ma' saċerdot li taħseb li se jifhimhom, jgħinhom u jinkoraġġihom.Avolja marid bħalhom, imma għax dan is-saċerdot daq il-ħniena ta' Alla fil-lukanda jista', iva, joffrilhom l-ospitalità sabiħa li sab fil-lukanda hu stess, fil-Knisja. Il-Knisja toffri s-sagramenti, speċjalment tal-qrar u tal-Ewkaristija, li bihom int u jien nindafu ħa ngħixu! U bihom tibqa' tieħu ħsiebna sakemm nagħlqu għajnejna. Minn din is-Sena tal-Ħniena 'l quddiem għall-Knisja sieħbi! Għall-qrar u t-tqarbin! Għal-lukanda! Ħa ngħixu ħajja fejqana! Għal-lukanda!